L'Ajuntament de l'Eliana comença a elaborar un Diagnòstic de Salut actualitzat
06 de juny de 2024

• Per a poder elaborar un document que partisca d'una línia d'eixida és necessari comptar amb la participació de la ciutadania per a conèixer les necessitats de la població

L'Ajuntament de l'Eliana, a través de la regidoria de Salut dirigida per Juan Espinosa, ha posat en marxa un nou projecte per a realitzar un diagnòstic actualitzat de la salut en el municipi. L'objectiu d'aquest projecte és proporcionar una visió detallada de la situació de la salut en el municipi de l'Eliana, identificar tots els actius que promouen la salut i prioritzar els principals problemes i necessitats, tant des de la perspectiva dels professionals com de la ciutadania.

El Diagnòstic de Salut servirà com a base per a la planificació i implementació d'accions de promoció de la salut a l'Eliana, basant-se en el marc del V Pla de Salut de la Comunitat Valenciana. La participació ciutadana és primordial a l'inici del projecte, és per això que el Consistori demana la participació de la ciutadania i la col·laboració, podent enviar propostes, idees, dubtes i qualsevol aportació que creguen convenient a través del correu: leliana@plansalud.org - WhatsApp i Telegram: 722 35 15 28.

"Conèixer la situació real i actual de la sanitat al nostre poble ens permetrà poder traçar línies d'actuació que milloren la qualitat de vida de l'Eliana. Necessitem conèixer les opinions, les propostes i les idees de la ciutadania per a treballar conjuntament a l'Eliana que volem”, ha explicat Juan Espinosa.

Cal destacar que es treballarà conjuntament amb el Consell de Salut de la zona bàsica l'Eliana-Sant Antoni, que es va constituir a principis de l'any 2024. El pròxim 18 de juny tindrà lloc una nova reunió del Consell de Salut, on assistirà com a convidada l'empresa encarregada de l'elaboració i redacció del Diagnòstic de Salut i on s'assentaran les bases per a coordinar esforços i treballar junts, per a fer de l'Eliana un municipi més saludable, vital, inclusiu i sostenible, implementat l'Agenda 2030 i els Objectius de Desenvolupament Sostenible (ODS), en totes les seues actuacions.